EURÓPSKA KOMISIA V Bruseli14. 10. 2022 COM(2022) 527 final SPRÁVA KOMISIE EURÓPSKEMU PARLAMENTU A RADE Program COSME pre konkurencieschopnosť podnikov a MSP na obdobie 2014 – 2020

Monitorovacia správa za rok 2019





Obsah 1. Úvod 2. Činnosti a výsledky za rok 2019 2.1. Špecifický cieľ A: prístup k financiám Kapitálový nástroj pre rast v rámci programu COSME (EFG) Nástroj na poskytovanie záruk za úvery v rámci programu COSME Sprievodné opatrenia (prieskumy, informačné nástroje, komunikačné materiály a podujatia) 2.2. Špecifický cieľ B: prístup na trhy Sieť Enterprise Europe Network Posilňovanie nástrojov jednotného trhu v záujme prípravy na jednotnú digitálnu bránu a jej zavádzanie Centrum EÚ pre MSP v Číne – fáza III Odborná príprava v záujme politík centrálnych obstarávacích organizácií, ktoré sú prospešné pre MSP 2.3. Špecifický cieľ C: zlepšenie rámcových podmienok a konkurencieschopnosti Iniciatíva „Clusters Go International“ Udržateľná móda a cestovný ruch Preskúmanie výkonnosti MSP, Eurobarometer a iné štúdie o MSP, startupoch, rozširujúcich sa podnikoch a podnikaní Sieť vyslancov pre MSP a zhromaždenie MSP Kampaň „EU Open for Business“ 2.4. Špecifický cieľ D: podpora podnikania a podnikateľskej kultúry

Erasmus pre mladých podnikateľov Sociálne podnikanie a sociálna zodpovednosť podnikov 3. Podporné opatrenia a administratívne výdavky 4. Vplyv krízy spôsobenej pandémiou COVID-19 na vykonávanie projektov 5. Príspevok k cieľu začleňovania klimatického hľadiska 6. Prínos k plneniu cieľov udržateľného rozvoja 7. Rodové hľadisko 8. Závery 9. Príloha 1.Úvod COSME je program EÚ zameraný na zvýšenie konkurencieschopnosti podnikov, a to najmä malých a stredných podnikov (MSP). Program bol zriadený podľa nariadenia o programe COSME. Nadväzuje na program pre podnikanie a inovácie (EIP), ktorý bol zriadený na obdobie 2007 – 2013 ako súčasť rámcového programu pre konkurencieschopnosť a inovácie. Jeho cieľom je takisto posilniť spojenia s ostatnými výdavkovými programami EÚ týkajúcimi sa MSP. Program COSME vytvára pridanú hodnotu, pretože sa zaoberá nadnárodnými problémami a zlyhaniami trhu prostredníctvom štyroch špecifických cieľov: 1.zlepšenie prístupu MSP k financiám v podobe kapitálu a dlhových financií (aspoň 60 % z celkového rozpočtu); 2.zlepšenie prístupu na trhy v rámci EÚ a mimo nej (21,5 %); 3.zlepšenie rámcových podmienok a zvýšenie konkurencieschopnosti pre podniky vrátane MSP (11 %); 4.podpora podnikania (2,5 %). Program COSME zároveň venoval pozornosť súvisiacim prioritám v rámci stratégie Európa 2020 (ako je pomoc MSP, aby využívali výhody vyplývajúce z inovácie, prístupu k zručnostiam a odbornej príprave, ako aj úloha, ktorú môžu MSP zohrávať pri sociálnej súdržnosti prostredníctvom podpory sociálneho hospodárstva a konkrétnych podnikateľských cieľových skupín, napr. potenciálnym novým podnikateľom, mladým podnikateľom, podnikateľkám). Komisia vykonala priebežné hodnotenie COSME v roku 2017 . V pracovnom programe na rok 2019 sa dosiahol pokrok vo vykonávaní jedného z hlavných odporúčaní vyplývajúcich z tohto hodnotenia: potreba zamerať sa na väčšie strategické opatrenia a zároveň v rámci programu zachovať určitú flexibilitu na účel testovania nových nápadov.

Okrem 28 členských štátov EÚ sa do programu COSME v roku 2019 zapojili tieto krajiny: Albánsko, Arménsko, Bosna a Hercegovina, Island, Kosovo, Moldavsko, Čierna Hora, Severné Macedónsko, Srbsko, Turecko a Ukrajina. Za celkové vykonávanie programu COSME zodpovedá Komisia. Prvý špecifický cieľ programu sa vykonáva prostredníctvom finančných nástrojov, pričom Komisia poverila ich riadením Európsky investičný fond (EIF). Opatreniami v rámci špecifických cieľov programu č. 2, 3 a 4 bola poverená najmä Výkonná agentúra pre Európsku radu pre inováciu a MSP (EISMEA), výkonná agentúra predtým známa ako Výkonná agentúra pre malé a stredné podniky (EASME). Určité analytické činnosti a činnosti spojené s referenčným porovnávaním boli takisto pod nepriamym riadením medzinárodných organizácií. Táto správa poskytuje prehľad o plnení rozpočtu programu COSME v roku 2019, ako sa požaduje v nariadení o programe COSME. Vzhľadom na viacročný charakter mnohých projektov a potrebu predĺžiť obdobie trvania mnohých projektov v dôsledku problémov súvisiacich s krízou spôsobenou pandémiou COVID-19 bolo uverejnenie tejto správy odložené, aby do nej bolo možné zahrnúť komplexnejšie výsledky a údaje. Táto správa sa vzťahuje aj na podporné opatrenia a administratívne výdavky. 2.Činnosti a výsledky za rok 2019 Celkový plánovaný rozpočet na program COSME v rokoch 2014 – 2020 (sedem rokov) bol 2,3 miliardy EUR vrátane administratívnych nákladov. Plánovalo sa, že finančné záväzky sa budú do roku 2020 (posledný rok programu) postupne zvyšovať. Na každý rok Komisia schválila ročný pracovný program so sprievodnými podpornými opatreniami. Rozpočet programu COSME sa plnil prostredníctvom štyroch rozpočtových riadkov obsahujúcich rozpočtové prostriedky uvedené v príslušnom revidovanom rozhodnutí o financovaní na rok 2019 a v rozhodnutí o financovaní podporných opatrení. Po pripočítaní príspevkov z krajín mimo EÚ, nevyužitých rozpočtových prostriedkov z predchádzajúceho programového obdobia a rôznych presunov sa disponibilný rozpočet na rok 2019 zostavil takto: a) rozpočtový riadok 02 01 04 01 na administratívne výdavky: 4 910 505 EUR; b) rozpočtový riadok 02 01 06 01 na fungovanie agentúry EASME: 10 322 946 EUR; c) rozpočtový riadok 02 02 01 na všetky ostatné operačné výdavky: 141 873 965 EUR; d) rozpočtový riadok 02 02 02 na prístup k financiám na operačné výdavky: 257 991 946 EUR. V rozhodnutí o financovaní podporných opatrení sa stanovil príspevok vo výške 7 717 000 EUR uvedený v rozpočtovom riadku 02 02 01 všeobecného rozpočtu EÚ na rok 2019. V priemere 25 % činností programu COSME v rámci operačného rozpočtu bola poverená agentúra EASME . Vykonávaním finančných nástrojov bol poverený EIF (pozri ďalej v texte). Ročný rozpočet programu COSME na rok 2019 bol vo výške 448 099 362 EUR. Celkovo sa z tohto rozpočtu pridelilo 96 %, pričom úroveň plnenia v prípade platieb dosahovala priemernú úroveň 90 %. 2.1. Špecifický cieľ A: prístup k financiám V nariadení o programe COSME sa uvádza, že minimálne 60 % celkového rozpočtu programu by sa malo prideliť na finančné nástroje na roky 2014 ‒ 2020. Počas programového obdobia 2014 – 2020 sa na finančné nástroje celkovo pridelilo 1,6 miliardy EUR, čo je mierne nad úrovňou 60 % celkového rozpočtu programu COSME. Na finančné nástroje a sprievodné opatrenia vrátane účasti EZVO a krajín mimo EÚ sa v roku 2019 pridelilo 257 miliónov EUR. Na nástroj na poskytovanie záruk za úvery (LGF) sa vyčlenilo 216 miliónov EUR a 39,7 milióna EUR na kapitálový nástroj pre rast (EFG). V roku 2019 sa 1,4 milióna EUR vyčlenilo na sprievodné opatrenia vrátane prieskumu o prístupe MSP k financiám (672 000 EUR), poskytovania informácií pre MSP o prístupe k financovaniu EÚ (175 000 EUR) a aktualizácie a doplnenia štúdie o nákladoch MSP v EÚ na dodržiavanie daňových predpisov (250 000 EUR).

Kapitálový nástroj pre rast v rámci programu COSME (EFG) Nástroj COSME EFG je určený na investície do fondov rizikového kapitálu, ktoré poskytujú rizikový kapitál a mezanínové financovanie pre MSP vo fáze expanzie a rastu. V rámci nástroja EFG sa v roku 2019 podpísali dve nové dohody o fonde, čím sa ich celkový počet do konca roka 2019 zvýšil na 17 (vrátane štyroch podpisov na podmienečnom základe). Celkový príspevok EÚ pre finančných sprostredkovateľov od roka 2014 do konca roka 2019 dosiahol úroveň 242 miliónov EUR. Z uvedených dohôd sa 11 týkalo fondov rastu a expanzie, pričom ostatných šesť sa vzťahovalo na viacfázové fondy v kombinácii s kapitálovým nástrojom počiatočnej fázy InnovFin, ktorý bol zriadený v rámci programu Horizont 2020. Počas tohto obdobia nástroj COSME EFG prispel aj k programu celoeurópskeho fondu fondov rizikového kapitálu (VentureEU), ktorý bol spustený v roku 2017 s cieľom odstraňovať prekážky v oblasti financovania rizikového kapitálu v EÚ. V roku 2019 sa so správcom fondu VentureEU podpísala jedna dohoda v hodnote 33 miliónov EUR. Celkový príspevok nástroja COSME EFG na tento nástroj dosiahol do 31. decembra 2019 výšku 53 miliónov EUR. Z fondov podporených v rámci nástroja COSME EFG sa do 31. decembra 2019 realizovali investície vo výške 660 miliónov EUR do viac ako 100 MSP v 13 krajinách EÚ. Táto suma zahŕňala 400 miliónov EUR, ktoré sa investovali do viac ako 50 MSP nachádzajúcich sa vo fáze rastu a expanzie. Posledné dva uvedené ukazovatele (400 miliónov EUR a 50 MSP) boli na dobrej ceste k dosiahnutiu dlhodobých cieľov. Na základe cieľovej finančnej páky v pomere 1:5 a celkových rozpočtových prostriedkov na roky 2014 – 2020 vo výške 394 miliónov EUR sa očakáva, že počas trvania nástroja COSME EFG by sa viac ako 200 MSP poskytol rizikový kapitál vo výške aspoň 2 miliardy EUR. To by viedlo k celkovým investíciám v hodnote 3,8 miliardy EUR. Rámček 1. Príklad projektu COSME EFG – SilverCloud Health Spoločnosť SilverCloud Health bola založená v roku 2012 ako spin-off podnik na základe akademického a klinického výskumu na Trinity College v Dubline a fakultnej nemocnice Mater Misericordiae University Hospital v Dubline. Spoločnosť má dlhoročné skúsenosti s poskytovaním účinných behaviorálnych riešení online na riešenie problémov, ako sú depresia a úzkosť, spánok a odolnosť, stres spätý s osobnými financiami, ako aj poruchy prijímania potravy. Spolupracuje s viac ako 200 organizáciami na širokom okruhu programov založených na dôkazoch, pričom od roku 2012 pomohla viac ako 200 000 pacientom. Po 6 až 8 týždňoch na platforme spoločnosti dochádza k výraznému zlepšeniu u 73 % pacientov. Spoločnosť SilverCloud Health získala veľkú kapitálovú investíciou od ACT Venture Capital, ktorú podporili EIF a EÚ. „Umožnilo nám to rozšíriť našu činnosť. Zriadili sme pobočku s obchodným tímom v Spojených štátoch. Viedlo to k výraznej expanzii a zdvojnásobeniu počtu našich zamestnancov,“ uviedol Kevin Higgins, finančný riaditeľ SilverCloud. V budúcnosti je spoločnosť SilverCloud je pripravená spájať používanie nositeľných zariadení s podporou dostupnou na jej platforme s cieľom poskytovať ešte lepšie služby v oblasti duševného zdravia. Aktualizované v novembri 2020. Nástroj na poskytovanie záruk za úvery v rámci programu COSME Z nástroja na poskytovanie záruk za úvery v rámci programu COSME (LGF) sa do konca roka 2019 poskytla finančná podpora viac ako 553 000 MSP v 32 krajinách vo výške takmer 32 miliárd EUR. Z dostupných údajov vyplýva, že nástroj COSME LGF konkrétnejšie podporuje menšie a mladšie MSP, ktoré čelia väčším ťažkostiam pri získavaní potrebného financovania. Približne 90 % MSP, ktoré získali financovanie, malo menej ako 10 zamestnancov a takmer 50 % z nich boli startupy. V praxi mal nástroj COSME LGF omnoho väčší vplyv ako výška finančných prostriedkov, ktoré priamo vytvoril pre MSP. Zároveň prispel k motivácii týchto MSP, aby vykonali dodatočné investície zodpovedajúce 21 – 29 % sumy, ktorú získali prostredníctvom LGF. Odhaduje sa, že výška investícií, ktoré podniky realizovali v dôsledku týchto záruk, dosiahla na konci roka 2019 úroveň takmer 39,7 miliardy EUR. Nástroj COSME LGF bol zároveň navýšený z Európskeho fondu pre strategické investície, čím sa do roku 2019 zvýšila jeho schopnosť znášať riziko o 1,3 miliardy EUR. Navýšenie prostriedkov sa použilo na viacero účelov vrátane spustenia pilotného projektu v oblasti digitalizácie v roku 2019 s cieľom umožniť finančným sprostredkovateľom, aby poskytovali širšiu a komplexnejšiu dlhovú podporu pre MSP v záujme digitálnej transformácie. Rámček 2. Príklad projektu COSME LGF – Gustav, potravinársky priemysel Gustav je estónska spoločnosť, ktorá sa špecializuje na vlastnú výrobu cukroviniek s použitím čerstvých a miestnych surovín. Svoje výrobky, ktoré sú známe svojou charakteristickým zdobením, predáva vo vlastných kaviarňach a takisto aj externým maloobchodníkom. Spoločnosť Gustav postupne posilňovala svoje postavenie, počas toho však čelila určitým výzvam, najmä v oblasti riadenia medzinárodného rastu. Jej riadiaci tím identifikoval dobrý potenciálny trh vo Fínsku, na splnenie kritéria spoločnosti na 22-hodinovú čerstvosť jej výrobkov však potreboval vo Fínsku zriadiť nové výrobné zariadenia. Vďaka úveru od banky Swedbank so zárukou EÚ, ktorú podporil EIF v rámci nástroja COSME LGF a Investičného plánu pre Európu, bola spoločnosť Gustav schopná zakúpiť vybavenie a zabezpečiť pracovné priestory, ktoré potrebovala na úspešný začiatok svojho podnikania vo Fínsku. Cieľom spoločnosti je rozšíriť svoje predajné a výrobné miesta v Estónsku a po celej Európe. Sprievodné opatrenia (prieskumy, informačné nástroje, komunikačné materiály a podujatia) V prieskume SAFE o prístupe podnikov k finančným prostriedkom sa poskytujú informácie o finančnej situácii, potrebách financovania, prístupe k financovaniu a očakávaniach MSP. Prieskum je veľmi užitočný pre tvorbu politík na úrovni EÚ založenú na dôkazoch, pričom ho využívajú aj členské štáty, analytici, akademická obec a iné zainteresované strany. V roku 2019 sa do prieskumu zapojilo celkovo 18 159 firiem v 36 krajinách . Komisia pokračovala v aktualizáciách a propagácii webového sídla http://www.access2finance.eu , ktoré MSP poskytuje používateľsky ústretové informácie o tom, ako získať prístup k finančným nástrojom EÚ vrátane kontaktných údajov finančných sprostredkovateľov. Vzťahuje sa na 12 programov EÚ v 42 krajinách vrátane programov, ktoré sú dôležité pre čisté technológie, ochranu klímy a podniky pod vedením podnikateliek. Zároveň sa uverejnili rôzne propagačné materiály vrátane podrobnej brožúry o prínosoch finančných nástrojov COSME pre MSP a brožúry o „Príležitostiach pre MSP v odvetví FinTech“.

Na samite Angel Investment Summit v novembri 2019 sa zúčastnilo 300 zainteresovaných strán, na ktorom mali príležitosť diskutovať o politických iniciatívach v oblastiach, ako je ochrana klímy, životné prostredie a rodová rovnováha, ako aj zúčastniť sa na činnostiach zameraných na nadväzovanie kontaktov. Spätná väzba účastníkov bola veľmi kladná. V októbri 2019 sa uskutočnil úspešný workshop o odvetví FinTech a alternatívnom financovaní. 2.2. Špecifický cieľ B: prístup na trhy V nariadení o programe COSME sa uvádza, že 21,5 % z celkového rozpočtu na roky 2014 – 2020 by sa malo prideliť na uľahčenie prístupu na trhy. V roku 2019 sa na tento špecifický cieľ pridelilo 64 miliónov EUR. Sieť Enterprise Europe Network Sieť Enterprise Europe Network (EEN) poskytuje MSP vysokokvalitnú podporu v oblasti inovácií, partnerstiev a internacionalizácie, čím podporuje ich rast, odolnosť a konkurencieschopnosť. Sieť pôsobila vo všetkých 28 členských štátoch EÚ a v iných krajinách, ktoré sa zúčastňujú na programe COSME. Služby siete EEN v oblasti rozširovania sa stali hlavnou službou, ktorá poskytuje špecializovanú podporu pre mladé európske MSP s vysokým potenciálom rastu. Sieť zároveň začala podnikať predbežné kroky na poskytovanie služieb na podporu MSP v oblasti udržateľnosti a digitalizácie. Počas krízy spôsobenej pandémiou COVID-19 sieť EEN preukázala svoju schopnosť prispôsobiť svoje služby tak, aby pomáhala MSP riešiť nové výzvy a využívať nové príležitosti. Čoraz aktívnejšie pomáhala MSP riešiť narušenia hodnotových reťazcov a zvyšovať ich odolnosť. Výsledky činnosti siete EEN v roku 2020 (spolufinancovanej v rámci rozpočtu na rok 2019): ·sieť EEN poskytla informácie, poradenstvo a podporné služby pre 231 774 MSP, ·služby siete EEN v oblasti partnerstiev pomohli klientom z radov MSP zo všetkých krajín siete vytvoriť v roku 2020 viac ako 2 700 medzinárodných partnerských dohôd so zahraničnými spoločnosťami, ·poradenské podporné služby siete EEN pomohli približne 2 137 klientom ročne zlepšiť ich konkurencieschopnosť a zvýšiť inovácie na európskej úrovni, ·digitálne služby siete EEN využilo 14,1 milióna MSP. Prieskum, ktorý sa uskutočnil na jar 2021, poukázal na vysokú úroveň spokojnosti klientov s kvalitou služieb siete EEN, ktoré získali v rokoch 2019 – 2020. Služby siete EEN by podľa prieskumu odporučilo 94 % respondentov. Zlepšenie postavenia na trhu očakáva v dôsledku svojej spolupráce so sieťou EEN 90 % príjemcov hĺbkových poradenských služieb siete EEN. GR GROW a EASME spolupracovali so širokým okruhom programov EÚ v záujme riadenia a oživenia siete EEN, a to vrátane odbornej prípravy, podujatí, výmen osvedčených postupov so sektorovými a tematickými skupinami siete EEN. Zároveň uľahčili spoluprácu medzi členmi EEN a orgánmi pre štrukturálne fondy. Sieť EEN okrem toho poskytovala služby týkajúce sa inovácií, ktoré presahujú rámec dohôd o grante v rámci programu COSME, a to prostredníctvom spolufinancovania z programu Horizont 2020/Európskej rady pre inováciu. Rámček 3. Príbeh o úspechu siete EEN – OiOi OiOi je malý fínsky podnik, ktorý vytvára dotykové obrazovky na akomkoľvek povrchu vrátane snehu, ľadu a kameňa. Sieť EEN Turku podnik podporuje od jeho vytvorenia v roku 2010. Obrazovky OiOi boli nainštalované na rôznych miestach, ako sú ihriská, nákupné strediská, vedecké centrá, kryté zábavné parky, nemocnice a školy. Niektoré sa nachádzajú aj na významných miestach, napr. na helsinskom letisku. Podnik OiOi mal úspech vo Fínsku, čelil však výzvam pri medzinárodnej expanzii. Okrem toho potreboval odborné poradenstvo v oblasti príležitostí a kontaktov, ako aj nové spôsoby rozvoja medzinárodných obchodných vzťahov. Sieť EEN Turku poskytla podniku OiOi príležitosť zúčastniť sa na partnerských podujatiach v rôznych krajinách a poskytla ďalšie služby v oblasti medzinárodného partnerstva a poradenstvo o financovaní. Podpora siete EEN mala reálny vplyv na hospodársku činnosť podniku OiOi. „Zdvojnásobili sme ročný obrat a najali sme viac programátorov,“ povedal výkonný riaditeľ a zakladateľ podniku OiOi Sami Kämppi. „Vo Fínsku patríme medzi popredné podniky v odvetví a podarilo sa nám úspešne expandovať do Európy a mimo nej, a to vrátane Číny.“ Potvrdil svoj úmysel v budúcnosti aj naďalej využívať služby siete EEN. Posilňovanie nástrojov jednotného trhu v záujme prípravy na jednotnú digitálnu bránu a jej zavádzanie Jednotná digitálna brána je ambiciózny program digitalizácie verejných služieb. Poskytne sa ňou úplná cezhraničná prístupnosť k informáciám o právach a pravidlách jednotného trhu na úrovni EÚ a na vnútroštátnej úrovni vrátane postupov jednotného trhu a asistenčných služieb, ako aj možnosť poskytovať spätnú väzbu. Používa ju široká verejnosť aj hospodárske subjekty. V rámci programu COSME sa podporilo úsilie o posilnenie nástrojov potrebných na spustenie jednotnej digitálnej brány: ·rozšírenie obsahu a funkcií portálu Vaša Európa (platforma, ktorá sa má použiť na správu jednotnej digitálnej brány),

·rozvoj administratívneho nástroja (prehľadu) pre koordinátorov členských štátov, ·práca na zavedení všetkých požadovaných IT funkcií. Úspešným výsledkom tejto práce bolo včasné uvedenie jednotnej digitálnej brány do prevádzky, a to 12. decembra 2020. Centrum EÚ pre MSP v Číne – fáza III Centrum EÚ pre MSP v Číne – fáza III poskytuje široký okruh služieb s cieľom pomôcť podnikom z EÚ posúdiť svoju pripravenosť na vstup na čínsky trh. Zároveň pomáha posilňovať presadzovanie obhajoby záujmov podnikateľskej komunity EÚ, ako aj zlepšovať spoluprácu a výmenu najlepších postupov medzi záujmovými združeniami na úrovni EÚ, na vnútroštátnej a regionálnej úrovni v záujme podnikov z EÚ, ktoré majú v úmysle podnikať v Číne. Ako sa ďalej uvádza v oddiele 4, kríza spôsobená pandémiou COVID-19 mala vplyv na vykonávanie tohto projektu a vyžiadala si úpravu služieb a cieľov. Práce na obnovení priebehu činností prebiehajú bez problémov. Jedným z kľúčových výstupov je nástroj na vlastné hodnotenie, ktorý umožňuje európskym MSP vykonať predbežné posúdenie vlastnej pripravenosti na rozvoj ich prítomnosti na čínskom trhu. Odborná príprava v záujme politík centrálnych obstarávacích organizácií, ktoré sú prospešné pre MSP Týmto opatrením sa posilňuje kapacita zamestnancov centrálnych obstarávacích organizácií a pomáha im uľahčiť prístup MSP k postupom obstarávania. Otvorená je pre centrálne obstarávacie organizácie v EÚ a v iných krajinách, ktoré sa zúčastňujú na programe COSME. Uprednostňujú sa centrálne obstarávacie organizácie v krajinách so štrukturálne slabými alebo novovytvorenými systémami verejného obstarávania. Odbornú prípravu na internete aj na mieste využíva 34 účastníkov. Projekt prebiehal do mája 2022. 2.3. Špecifický cieľ C: zlepšenie rámcových podmienok a konkurencieschopnosti V nariadení o programe COSME sa uvádza, že orientačne 11 % z celkového rozpočtu na roky 2014 – 2020 by sa malo vyčleniť na zlepšenie rámcových podmienok a konkurencieschopnosti. V roku 2019 sa na tento cieľ pridelilo 32 miliónov EUR. Iniciatíva „Clusters Go International“ Opatrením „Clusters Go International“ sa podporilo vytvorenie strategických partnerstiev klastrov EÚ na rozvoj a vykonávanie medzinárodnej klastrovej spolupráce s krajinami mimo EÚ. Výzva bola uverejnená v septembri 2019, začiatok týchto projektov však narušili obmedzenia cestovania a kontaktov, ktoré boli uložené počas pandémie. Koordinátori upravili činnosti a požiadali o predĺženia, pričom projekty v súčasnosti dosahujú pozitívne výsledky. Napríklad, konzorcium PIMAP+ pretvorilo plánované podujatie na mieste na veľmi úspešné virtuálne fórum pre inovácie, ktoré pritiahlo približne 640 000 účastníkov. Konzorcium FASCINATE dospelo k dohode o spoločnej stratégii pre internacionalizáciu, podpísalo 11 dohôd o spolupráci so strategickými partnermi v Kanade, Japonsku a Spojených štátoch a 82 MSP pôsobiacim v módnom priemysle poskytlo odbornú prípravu o pripravenosti na internacionalizáciu. Udržateľná móda a cestovný ruch Cieľom prebiehajúcich projektov v oblasti udržateľného a obehového módneho priemyslu v pracovnom programe na rok 2019 je zrýchliť a rozšíriť inovácie na podporu priemyslu pri prechode na obehové hospodárstvo a udržateľnosť vo všetkých fázach hodnotového reťazca. Štyri prebiehajúce projekty poskytujú priamu podporu na zrýchlenie zavádzania približne 120 sľubných udržateľných podnikateľských nápadov s vysokým inovačným potenciálom. Ďalšie informácie sa nachádzajú na adrese: https://nextextilegeneration.eu . Zároveň prebiehajú projekty na zvyšovanie udržateľnosti MSP v oblasti cestovného ruchu, a to posilňovaním ich kapacít a zručností na preskúmanie a zavádzanie udržateľných riešení. Zúčastnené MSP využívajú odbornú prípravu, študijné cesty a podporu cezhraničnej a medziodvetvovej spolupráce. Povedie to ku konkrétnym prínosom, ako sú úspory zdrojov, získanie certifikácie udržateľnosti, a k lepšej schopnosti prispôsobiť sa novým trendom, výzvam a príležitostiam. V rámci pracovného programu COSME na rok 2019 prebiehalo šesť projektov s 50 príjemcami z 20 krajín. Preskúmanie výkonnosti MSP, Eurobarometer a iné štúdie o MSP, startupoch, rozširujúcich sa podnikoch a podnikaní

Preskúmanie výkonnosti MSP je jedným z hlavných nástrojov Komisie na monitorovanie a posudzovanie ročného pokroku krajín vo vykonávaní iniciatívy „Small Business Act“ pre Európu a jej akčného plánu. Výročná správa o MSP a prehľady krajín poskytujú komplexné informácie o výkonnosti MSP a podnikateľskom prostredí v EÚ a ostatných partnerských krajinách (vrátane informácií o efektívnosti využívania zdrojov a ekologických výrobkoch). Vplyv pandémie ochorenia COVID-19 na MSP v EÚ bol aj kľúčovou témou preskúmania výkonnosti MSP za rok 2020 (financovaného z rozpočtu na rok 2019). Kľúčovou súvisiacou štúdiou bol prieskum Eurobarometra o MSP, startupoch, rozširujúcich sa podnikoch a podnikaní (uverejnený v auguste 2020), ktorý priniesol užitočné informácie o profile týchto podnikov v EÚ a výzvach, ktorým čelia. Hodnotenie výkonnosti MSP aj prieskum Eurobarometra poskytli užitočné údaje na podporu procesu európskeho semestra, návrhu národných plánov obnovy a ďalšej tvorby politík založenej na dôkazoch. OECD vykonala pilotnú štúdiu o uvoľnení potenciálu MSP na rozširovanie. Štúdia prináša zásadné nové poznatky vrátane kľúčových faktorov, ktoré podporujú rozširujúce sa podniky alebo im bránia. Zároveň mapuje takmer 1 200 príslušných politík a 400 inštitúcií v 38 krajinách OECD. Európsky monitor startupov za rok 2019 (uverejnený v apríli 2020 a financovaný z rozpočtu na rok 2019) je menší prieskum, ktorý obsahuje užitočné údaje od zakladateľov startupov a politické odporúčania. Sieť vyslancov pre MSP a zhromaždenie MSP Z rozpočtu na rok 2019 sa financovala organizácia štyroch stretnutí siete vyslancov pre MSP (zástupcov vnútroštátnych správ členských štátov) v roku 2019, ako aj stretnutie SME v novembri 2019 v Helsinkách, na ktorom sa zišlo 457 zástupcov. Diskusie na týchto stretnutiach prispeli k návrhu politických opatrení, ako je stratégia pre MSP. Kampaň „EU Open for Business“ Cieľom kampane „EU Open for Business“ na roky 2015 – 2020 bolo zvýšiť informovanosť väčšieho počtu vlastníkov a manažérov MSP o príležitostiach a právach na jednotnom trhu, o podporných sieťach EÚ, ako je sieť EEN, ako aj o online nástrojoch. Kampaň na rok 2020 (v rámci pracovného programu COSME na rok 2019) sa uskutočnila v Belgicku, Luxembursku, na Malte, v Holandsku a na Slovensku, pričom jej rozsah sa rozšíril na zvyšovanie informovanosti o poradenských službách, nástrojoch a finančnej podpore EÚ pre MSP v súvislosti s pandémiou ochorenia COVID-19. 2.4. Špecifický cieľ D: podpora podnikania a podnikateľskej kultúry V nariadení o programe COSME sa uvádza, že na podporu podnikania a podnikateľskej kultúry by sa malo vyčleniť 2,5 % celkového rozpočtu na roky 2014 – 2020. Erasmus pre mladých podnikateľov Program Erasmus pre mladých podnikateľov umožňuje potenciálnemu alebo novému podnikateľovi spolupracovať so skúseným podnikateľom v inej krajine, ktorá sa zúčastňuje na programe COSME. Obaja podnikatelia získavajú v rámci tejto výmeny hodnotné poznatky a skúsenosti. Z programu COSME sa poskytujú granty pre konzorciá sprostredkovateľských organizácií, ktoré vyhľadávajú a spájajú podnikateľov. V roku 2019 sa v rámci programu Erasmus pre mladých podnikateľov uskutočnilo 1 336 výmen . Tento počet sa v roku 2020 klesol na 837 výmen z dôvodov súvisiacich s krízou spôsobenou pandémiou COVID-19. Na obnovenie priebehu projektov, na ktoré mala vplyv pandémia ochorenia COVID-19, sa prijali primerané opatrenia (pozri oddiel 4). Tieto výmeny ako úspešné hodnotilo 90 % účastníkov. Príbeh o úspechu v rámci programu Erasmus pre mladých podnikateľov Nabil Chelaouaou (nový podnikateľ, Green Farm, Taliansko) a Carlos Rubio María, La Bardal (Španielsko) Nabil Chelaouaou bol mladý podnikateľ, ktorý zakladal podnik „Green Farm“, podnikateľský projekt na výrobu čerstvej a zdravej zeleniny. V rámci programu Erasmus pre mladých podnikateľov využil výmenu s Carlosom Rubiom Maríom, skúseným podnikateľom, ktorý prevádzkuje podnik La Bardal, projekt na obnovu a participatívne riadenie vidieka. Pre oboch účastníkov bola prínosom výmena skúsenosti a poznatkov o regeneratívnom poľnohospodárstve a o tom, ako lepšie využívať prírodné zdroje a postupy, aby mali priamy pozitívny vplyv na spoločnosť a zmenu klímy. Ďalšie informácie sa nachádzajú na adrese: https://www.erasmus-entrepreneurs.eu/page.php?cid=09&id=959 . Sociálne podnikanie a sociálna zodpovednosť podnikov Organizácia OECD s finančnou podporou z programu COSME vypracovala príručku na podporu tvorcov politík pri navrhovaní a zlepšovaní regulačných rámcov pre rozvoj sociálnych podnikov. Príručka bola predstavená 70 tvorcom politík na podujatí 28. apríla 2022. Okrem toho prebieha opatrenie na posudzovanie úrovne zavádzania sociálnej zodpovednosti podnikov (SZP), na zhromažďovanie informácií o vnútroštátnych podporných opatreniach a osvedčených postupoch, ako aj na navrhovanie odporúčaní na účinné mechanizmy v záujme podpory sociálnej zodpovednosti podnikov/zodpovedného obchodného správania. 3.Podporné opatrenia a administratívne výdavky Podporné opatrenia programu COSME sa financovali z rozpočtového riadka 02 02 01. V roku 2019 sa na podporné opatrenia pridelilo 7,7 milióna EUR.

Zorganizovali sa konferencie a stretnutia so zainteresovanými stranami s cieľom diskutovať o výzvach, ktorým čelia rôzne priemyselné odvetvia. Podporil sa celý rad opatrení vrátane analytickej práce, napr. štúdie na podporu tvorby politík a informačné nástroje poskytujúce praktickú podporu pre MSP. Štúdia o zásadách obehového hospodárstva v oblasti projektovania budov bola dokončená na začiatku roka 2021 a priniesla užitočné politické odporúčania na úrovni EÚ na základe dôkladnej analýzy vnútroštátnych a regionálnych politických iniciatív a kvalitatívneho posudzovania ich pravdepodobného vplyvu. Tieto odporúčania sa zohľadnili v návrhoch na revíziu právnych predpisov EÚ o energetickej hospodárnosti bodov a o stavebných výrobkoch a v ďalších prebiehajúcich revíziách právnych predpisov. Online podujatie pod názvom Data 4 Healthy Recovery Hackathon (programovací maratón zameraný na údaje súvisiace so zotavením), ktoré sa konalo v dňoch 18. až 20. júna 2021, umožnilo podnikom a zainteresovaným stranám z priemyslu vymedziť výzvy, pokiaľ ide o realizáciu zelenej a digitálnej (dvojakej) transformácie, a spolupracovať na príprave možných riešení. Dvanásť najvyššie umiestnených tímov zároveň dokončilo akceleračný program s cieľom pomôcť im ďalej rozvíjať ich nápady a zlepšiť ich pripravenosť na uvedenie na trh. Vypracovala sa štúdia podpory európskych štrukturálnych a investičných fondov (EŠIF) na činnosti v oblasti obrany a činnosti týkajúce sa dvojakého použitia, ktorej súčasťou bolo podrobné mapovanie a zozbieranie predchádzajúcich projektov, informácie o rámci EŠIF na roky 2021 – 2027, brožúra pre MSP, ako aj závery a získané skúsenosti o spôsobe podpory účasti MSP. Jej predstavenie sektoru sa uskutočnilo v rámci workshopu, ktorý sa konal 19. januára 2021. Obsah poradenských stredísk EÚ pre práva duševného vlastníctva a štyroch medzinárodných poradenských stredísk pre oblasť duševného vlastníctva bol zaradený hlavného webového sídla Európskej komisie (Europa) ako súčasť služby jednotnej digitálnej brány. Administratívne výdavky v roku 2019 predstavovali 3 % rozpočtu. Zahŕňali stretnutia odborníkov, informačné a komunikačné opatrenia a výdavky Komisie (GR GROW) v hodnote 2,2 milióna EUR, ktoré súviseli s IT sieťami a ďalšou technickou a administratívnou pomocou. Rozpočet na fungovanie agentúry EASME predstavoval 9,9 milióna EUR. 4.Vplyv krízy spôsobenej pandémiou COVID-19 na vykonávanie projektov Veľa projektov v rámci pracovného programu COSME na rok 2019 sa malo začať alebo už prebiehalo v čase, keď vypukla kríza spôsobená pandémiou COVID-19. V dôsledku toho nevyhnutne došlo k narušeniu ich vykonávania. Kríza zároveň priniesla pozitívne príležitosti, ako bola možnosť zmeniť zameranie opatrení na pomoc podnikom, aby mohli reagovať na mimoriadne výzvy, ktorým čelili v danej situácii, a posilniť svoju odolnosť v budúcnosti. Zmena zamerania opatrení a projektov v rámci programu COSME na pomoc podnikom na prekonanie krízy spôsobenej pandémiou COVID-19 Sieť EEN sa od začiatku krízy spôsobenej pandémiou COVID-19 rýchlo a pružne prispôsobovala meniacim sa potrebám podnikov. Sieť EEN pomohla MSP riešiť narušenia dodávateľského reťazca a hľadať obchodných a technologických partnerov s cieľom zmeniť zameranie ich podnikov (napríklad, na prechod na výrobu osobných ochranných prostriedkov a iných zdravotníckych výrobkov). Sieť EEN zároveň pomohla podnikom uspokojiť potrebu disruptívnej inovácie a manažmentu zmien vyplývajúcich z krízy a posilniť ich odolnosť. Medzi ďalšie podstatné služby patrilo poradenstvo siete EEN v oblasti jednotného trhu na prekonávanie novovzniknutých prekážok a obmedzení a poradenstvo v oblasti prístupu k financiám. S podporou, ktorú sieť EEN poskytla počas krízy, vyjadrilo spokojnosť alebo mimoriadnu spokojnosť 85 % klientov siete EEN. Rozsah preskúmania výkonnosti MSP za rok 2020 (financovaného z rozpočtu na rok 2019) sa nanovo zameral na vplyv pandémie na MSP v EÚ v roku 2020 a na ich pravdepodobnú výkonnosť v roku 2021. Týmto preskúmaním sa získali užitočné informácie na podporu vykonávania Plánu obnovy pre Európu. Podujatie s názvom Data 4 Healthy Recovery Hackathon (programovací maratón zameraný na údaje súvisiace so zotavením) v júni 2021 (pozri podporné opatrenia uvedené v oddiele 3) zaznamenalo úspech napriek tomu, že naň od začiatku mala vplyv kríza spôsobená pandémiou COVID-19. Programovací maratón sa zmenil na online podujatie, pričom individualizovaná služba mentorstva, ktorá sa pridala ako náhradný výstup v reakcii na krízu, sa ukázala ako účinná a pomohla tímom na programovacom maratóne rozvinúť ich nápady a priblížiť ich k uvedeniu na trh. Vplyv krízy spôsobenej pandémiou COVID-19 na vykonávanie projektov programu COSME Kríza mala spočiatku výrazný vplyv na mnohé projekty v rámci pracovného programu COSME na rok 2019, najmä vtedy, ak bola potrebná vysoká miera osobných kontaktov na zabezpečenie výstupov alebo realizáciu prístupu k poskytovaniu služieb opísaného v dohode o grante. Podujatia na mieste sa vždy, keď to bolo možné, zmenili na online podujatia. Harmonogram mnohých projektov sa musel zmeniť, aby sa poskytlo viac času na dosiahnutie cieľov. Krízovým podmienkam sa prispôsobili aj ďalšie výstupy. Nasledujúce príklady ukazujú, akým spôsobom boli projekty ovplyvnené, a kroky, ktoré sa podnikli na obnovenie ich napredovania. ·Projekt Centrum EÚ pre MSP v Číne (opatrenie programu COSME na rok 2019) výrazne narušili cestovné obmedzenia, prísne sanitárne opatrenia v Číne a ďalšie problémy súvisiace s ochorením COVID-19. Konzorcium aktívne hľadalo zmierňujúce opatrenia. Služby sa so súhlasom EASME a Komisie prispôsobili krízovej situácii. Pri niektorých zmenách, ako je prechod na virtuálne podujatia, sa však v plnej miere nevyužil ich potenciál (dopyt po webinároch bol v rámci tohto príkladu na dobrej úrovni, podniky však nemali pocity istoty na diaľkových podujatiach zameraných na nadväzovanie kontaktov). Trvanie projektu sa predĺžilo, aby sa príjemcom umožnil dostatočný čas na dosiahnutie ich cieľov. ·Kríza spôsobená pandémiou COVID-19 závažný vplyv na projekty sprostredkovateľských organizácií v rámci programu Erasmus pre mladých podnikateľov, ktoré sa začali vo februári 2020 na základe rozpočtu na rok 2019. Udelili sa predĺženia zmlúv a upravili sa činnosti (napríklad, zvýšením ponuky výmen na diaľku). Práce na preklenutí omeškania napredujú dobre. Počet výmen medzi novými a skúsenými podnikateľmi, pokiaľ ide o projekty v rámci výzvy na rok 2019, sa zvýšil z 871 v marci 2022 na 967 v máji 2022. To je na správnej ceste k dosiahnutiu konečnej cieľovej hodnoty 1 969 výmen na konci projektu. Kríza spôsobená pandémiou COVID-19 mala vplyv aj na mnohé projekty iniciatívy „Clusters Go International“ v rámci pracovného programu COSME na rok 2019. Ich zisťovacie misie, podujatia a obchodné kontakty v krajinách mimo EÚ boli narušené alebo úplne zrušené v dôsledku cestovných obmedzení a sanitárnych opatrení. Sťažilo sa tým dosahovanie výsledkov. Činnosti sa tam, kde to bolo možné, upravili a ich harmonogram sa upravil. Konzorciá zároveň našli alternatívy k cestovaniu, najmä hľadanie partnerov v cieľových krajinách mimo EÚ s cieľom pomôcť vopred dohodnúť stretnutia s kľúčovými zainteresovanými stranami. Rôzni účastníci projektu okrem toho spolupracovali na riešení spoločných problémov a organizácii spoločných podujatí. Odvtedy došlo k oživeniu činnosti. 5.Príspevok k cieľu začleňovania klimatického hľadiska Počas vykonávania programu COSME sa podporovalo potrebné prispôsobenie podnikov nízkouhlíkovému hospodárstvu odolnému proti zmene klímy, ktoré je energeticky účinné a efektívne využívajúce zdroje. Príspevok programu k cieľu začleňovania klimatického hľadiska stanoveného pre všetky programy Komisie (celkovo 20 % rozpočtu EÚ na roky 2014 – 2020) sa odhadol na 21,7 milióna EUR (5 % pridelených finančných prostriedkov na rok 2019). Sledovanie presného príspevku väčšiny opatrení programu COSME na zohľadňovanie klimatického hľadiska neexistuje, mnohé projekty a opatrenia však do istej miery venujú pozornosť cieľom v oblasti klímy. Do 31. decembra 2019 sa v rámci kapitálového nástroja pre rast v rámci programu COSME investovalo 6,7 milióna EUR do fondu rizikového kapitálu, ktorého činnosti sa zameriavajú na čisté technológie. Umožnilo sa tým viac ako 51 miliónov EUR v investíciách do prevádzky MSP v sektore „energetiky a životného prostredia“.

Sieť EEN pomáha MSP rôznymi spôsobmi riešiť výzvy súvisiace s klímou. Napríklad im pomáha využívať inovácie na zvýšenie vlastnej energetickej efektívnosti a efektívnosti využívania zdrojov, a to znížením odpadu a minimalizáciou spotreby energie, čo im umožňuje znížiť stopu CO2. Súčasťou siete sú aj sektorové a tematické skupiny zameriavajúce sa na udržateľnú výstavbu, inteligentnú energiu, životné prostredie a obehové hospodárstvo. Viac ako 200 odborných obchodných poradcov siete EEN sa špecializuje na otázky súvisiace s klímou, ako je obehové hospodárstvo, inteligentná energia, udržateľná výstavba a ekologické technológie. V rámci iniciatívy „Intelligent Cities Challenge“ (výzva pre inteligentné mestá) sa uznáva význam dosahovania záväzkov Európskej zelenej dohody a poskytuje usmernenie a podpora pre mestá pri realizácii miestnych zelených dohôd a pri podpore súbežnej zelenej a digitálnej transformácie miestnych podnikov, čím sa umožní prechod na digitalizované nízkouhlíkové obehové hospodárstvo orientované na služby. Zároveň im pomáha podporovať vytváranie pracovných miest, rekvalifikáciu, angažovanosť a blahobyt občanov. Zúčastnené mestá a regióny získavajú rôzne druhy podpory vrátane odbornej prípravy, usmernení a metodiky. Pokiaľ ide o oblasť „zelené hospodárstvo a miestne zelené dohody“, 37 miest vypracovalo plány na vykonávanie celkom 71 riešení. Iniciatíva zároveň mestá motivuje, aby šli príkladom pri dekarbonizácii dopravy, logistiky a budov prechodom na ekologické a sociálne verejné obstarávanie a územné plánovanie. V rámci opatrenia „zrýchliť a rozšíriť inovácie v záujme obehového módneho priemyslu“ prebiehajú štyri projekty na podporu rozšírenia približne 120 sľubných podnikateľských nápadov na udržateľnú a obehovú módu (tieto nápady sa týkajú inovačných aplikácií, výrobkov, procesov alebo nápadov). Poskytuje sa aj budovanie kapacít a technická a finančná podpora na rozširovanie. Jedným z týchto projektov je CircularInnoBooster, ktorý spustil CirCoAX (obehový akcelerátor spoločného koncipovania založený na spolupráci) a poskytol analýzu trhu a vypracoval správu o hlavných právnych výzvach, ktorým textilný priemysel čelí pri dosahovaní udržateľnosti. Ako už bolo uvedené, odporúčania v štúdii o zásadách obehového hospodárstva v oblasti projektovania budov sa zohľadnili v návrhoch na revíziu právnych predpisov EÚ, ktoré prispejú k dosiahnutiu cieľov v oblasti klímy, najmä v navrhovanej revízii smernice o energetickej hospodárnosti budov. V rámci opatrenia „Circular Plastics for SMEs“ (Obehové plasty pre MSP) sa sprístupnilo usmernenie na zníženie environmentálneho vplyvu životného cyklu výroby plastov . Viacero publikácií Európskeho strediska pre monitorovanie stavebného sektora sa takisto zameriava na obehové hospodárstvo, energetickú účinnosť a udržateľnosť, a to vrátane analytickej správy o dostupnosti a udržateľnosti bývania . Európske vedomostné centrum pre efektívne využívanie zdrojov je kľúčovým referenčným nástrojom efektívneho využívania zdrojov a obehových postupov pre MSP a praktikov MSP. Táto služba bola ďalej vylepšená v roku 2019 a na overovanie záznamov v tejto databáze sa vypracovala nová metodika. Viaceré prípravné podujatia konferencie nemeckého predsedníctva o sociálnom hospodárstve boli zamerané na ciele v oblasti klímy. Konkrétne, viac ako 200 osôb sa 25. februára 2021 zúčastnilo na online podujatí s názvom „Cesta do Mannheimu“, aby diskutovali o tom, ako možno sociálne hospodárstvo použiť na posilnenie zelenej transformácie. 6.Prínos k plneniu cieľov udržateľného rozvoja Mnohé opatrenia programu COSME majú význam pre ciele udržateľného rozvoja stanovené v Agende 2030 pre udržateľný rozvoj. Ďalej sa uvádza niekoľko príkladov: Cieľ udržateľného rozvoja 8 (dôstojná práca a udržateľný hospodársky rast) Medzi relevantné opatrenia patrí systém výmeny v rámci programu Erasmus pre mladých podnikateľov, služby siete EEN na podporu MSP v oblasti udržateľného rastu, ako aj opatrenia v oblasti sociálneho hospodárstva, ako sú usmernenia a najlepšie postupy na pomoc vnútroštátnym tvorcom politík pri rozvoji právnych rámcov umožňujúcich prospech sociálnych podnikov. Cieľ udržateľného rozvoja 9 (inkluzívny a udržateľný priemysel, inovácia a odolná infraštruktúra) Iniciatíva „Intelligent Cities Challenge“ (Výzva pre inteligentné mestá) má silný vplyv na budovanie odolnosti, podporu inovácií pre miestnu hospodársku činnosť a podporu realizácie miestnych zelených dohôd, ktoré sú zamerané na zelenú transformáciu v priemysle. Táto výzva pomáha mestám koordinovať opatrenie na zabezpečenie komplexných obchodných modelov, riadiacich štruktúr a sietí. Buduje silné partnerstvá s miestnymi podnikmi, MSP a organizáciami, čím preukazuje, že spolupráca mestských zainteresovaných strán výrazne posilňuje prechod na obehové obchodné modely a udržateľné hospodárstvo. Sieť Enterprise Europe Network sa do istej miery zameriava na mnohé ciele udržateľného rozvoja, hlavným zameraním v rokoch 2019 – 2020 však naďalej bola podpora MSP pri prechode na obehové obchodné modely a pri využívaní ekologickejších, energeticky účinných technológií. Sieť začala v roku 2019 prvotné prípravy na rozšírenie svojich služieb, aby sa vzťahovali na udržateľnosť. V rámci programu COSME sa podporujú aj projekty na zrýchlenie a rozšírenie inovácií v záujme obehového a udržateľného módneho priemyslu a na zintenzívnenie udržateľného rozvoja a kapacity MSP v oblasti cestovného ruchu (najmä ich schopnosť zaviesť udržateľnejšie obchodné modely). Cieľ udržateľného rozvoja 11 (udržateľné mestá a komunity) Iniciatíva „Intelligent Cities Challenge“ (Výzva pre inteligentné mestá), ktorá bola podrobne opísaná v predchádzajúcom texte, k dosiahnutiu tohto cieľa prispieva podporou miest pri realizácii udržateľného rastu prostredníctvom pokročilých technológií. Zároveň prostredníctvom tematickej priority zameranej na rekvalifikáciu a zlepšenie zručností pripravuje miestnu pracovnú silu na súbežnú zelenú a digitálnu transformáciu a pracovné miesta budúcnosti. Cieľ udržateľného rozvoja 12 (udržateľné modely spotreby a výroby) Ďalšie opatrenia programu COSME s vplyvom na klímu (uvedené v oddiele 5 tejto správy) podporujú aj dosahovanie tohto cieľa udržateľného rozvoja, najmä projekty v záujme udržateľnosti a obehovosti módneho priemyslu a odvetvia cestovného ruchu, opatrenie „Circular Plastics for SMEs“ (Obehové plasty pre MSP), ktorým sa zabezpečila metodika na porovnávanie environmentálnych vplyvov rôznych vstupných materiálov (surovín) na výrobu plastov (a súvisiace prípadové štúdie), štúdia o zásadách obehového hospodárstva v oblasti projektovania budov, a Európske vedomostné centrum pre efektívne využívanie zdrojov, ktoré okrem iných obsahovalo nástroj o obchodných modeloch, ktorý mohli priemyselné klastre zaviesť na podporu priemyselnej symbiózy . Opatrenia na riešenie širšieho súboru cieľov v oblasti udržateľnosti vrátane sociálneho rozmeru Niektoré opatrenia a projekty programu COSME majú sociálny rozmer, najmä opatrenia sociálneho hospodárstva (pozri uvedený cieľ udržateľného rozvoja 8), opatrenia zamerané na špecifické skupiny podnikateľov (program Erasmus pre mladých podnikateľov) a opatrenia zamerané na podnikateľky. Ostatné projekty a opatrenia programu COSME majú sociálny rozmer zakotvený v súbore širších cieľov na podporu udržateľnosti a konkurencieschopnosti (dobrými príkladmi sú služby poradcov pre udržateľnosť siete EEN, určité projekty v oblasti cestovného ruchu a textílií , ako aj trhovisko Tech4Good v rámci opatrenia „Intelligent Cities Challenge“ ).

7.Rodové hľadisko Hoci rodové hľadisko ani ciele nie sú osobitne uvedené v nariadení o programe COSME, opatrenia podporované z tohto programu rešpektujú zásady rodovej rovnosti a zohľadňuje sa v nich rodový rozmer. Až 46 % konzorcií siete EEN má ženy ako koordinátorky. Sieť EEN má okrem toho špecializovanú skupinu na podporu podnikateliek a poskytuje služby v oblasti partnerstva a poradenské služby, ktoré sú osobitne prispôsobené ich potrebám. Približne 50 % nových podnikateľov, ktorí sa v roku 2020 zúčastnili na výmenách v rámci programu Erasmus pre mladých podnikateľov, tvorili ženy, pričom 71 z 94 koordinátorov boli ženy (75,5 %). Rodový rozmer nástroja COSME LGF sa sledoval v rámci analýzy, ktorú v roku 2018 uskutočnil EIF. Potvrdilo sa tak, že takmer 40 % MSP, ktoré získali dlhové financovanie vďaka nástroju LGF, mali výkonnú riaditeľku, generálnu riaditeľku a/alebo riaditeľku podniku. Programom COSME sa zároveň vytvorili príležitosti pre podniky v odvetviach, ako je móda a sociálne hospodárstvo, ktoré sú známe tým, že priťahujú vysoké percento podnikateliek. Napríklad, v rámci opatrenia na zrýchlenie a rozšírenie inovácií v záujme obehového módneho priemyslu podnikateľky koordinovali 60 z 83 partnerstiev (72 %), ktoré získali financovanie od tretích strán. 8.Závery Čerpanie dosiahlo plných 96 % operačného rozpočtu programu na podporu prístupu k financiám, prístupu na trhy, priaznivého prostredia pre podniky, konkurencieschopnosti a podnikania. Monitorovaním sa zabezpečilo, že rozpočet sa prerozdelil najúspešnejším činnostiam a činnostiam, o ktoré je najväčší záujem (napr. projektom rezervného zoznamu), a najmä nástroju COSME LGF. V pracovnom programe na rok 2019 sa dosiahol pokrok vo vykonávaní jedného z hlavných odporúčaní hodnotenia programu v polovici trvania: zamerať sa na väčšie strategické opatrenia a zároveň zachovať určitú flexibilitu na účel testovania nových nápadov. Hlavné iniciatívy, ako je sieť Enterprise Europe Network, program Erasmus pre mladých podnikateľov a finančné nástroje, predstavovali 75 % rozpočtových záväzkov v rámci rozpočtu programu COSME na rok 2019 Hlavné iniciatívy aj menšie opatrenia preukázali flexibilitu potrebnú na riešenie vznikajúcich výziev, najmä krízy spôsobenej pandémiou COVID-19. Mnohé menšie opatrenia takisto priniesli cenné príspevky riešením nových politických a obchodných výziev. Prístup k financovaniu bol kľúčovým cieľom, ktorým sa plnilo 66 % realizovaného rozpočtu. Nástroj na poskytovanie záruk za úvery v rámci programu COSME (LGF) umožnil finančným sprostredkovateľom, aby v roku 2019 naďalej poskytovali finančnú podporu MSP, ktoré boli vnímané ako rizikovejšie a ktoré mali ťažkosti pri získavaní dlhového financovania. Vo všeobecnosti sa očakáva, že nástroj COSME LGF počas celého trvania programu vytvorí finančné prostriedky vo výške viac ako 65 miliárd EUR pre aspoň 1 000 000 MSP, čo povedie k investíciám v hodnote viac ako 81 miliárd EUR. Vyplýva z toho, že nástroj COSME LGF má dôležitý vplyv na reálnu ekonomiku v krajinách EÚ a krajinách mimo EÚ, ktoré sa zúčastňujú na programe COSME. V roku 2019 sa takmer všetky fondy, do ktorých investoval kapitálový nástroj pre rast v rámci programu COSME (EFG), nachádzali v investičnom období (t. j. preverovanie potenciálnych MSP, do ktorých sa má investovať). Údaje o investíciách do MSP nachádzajúcich sa vo fáze rastu a expanzie boli na dobrej ceste k dosiahnutiu pôvodných dlhodobých cieľov. Pri vykonávaní cieľov sa zohľadňujú špecifické výzvy plnenia tohto finančného nástroja (priorita operácií v krajinách mimo EÚ, ktoré sa zúčastňujú na programe COSME, a skutočnosť, že dopyt po investíciách je v týchto krajinách nižší, ako aj čas potrebný na podpísanie dohôd s fondmi, čo si najprv vyžaduje dokončenie procesov komplexnej hĺbkovej analýzy a získavania finančných prostriedkov). Službami siete EEN v roku 2020 (spolufinancovaných v rámci rozpočtu na rok 2019) sa podporilo 231 774 MSP, a to prostredníctvom poradenstva, informácií a služieb v oblasti partnerstva, pričom ponuka digitálnych služieb siete EEN sa dostala k 14,1 milióna MSP. Služby siete EEN v oblasti rozširovania sa stali hlavnou službou a poradcovia siete začali aj experimentovať, pokiaľ ide o služby v oblasti udržateľnosti. Počas krízy spôsobenej pandémiou COVID-19 poskytovala sieť EEN hodnotnú podporu pre MSP. Opatrením na zrýchlenie a rozšírenie inovačných podnikateľských nápadov v záujme udržateľnej a obehovej módy sa podporila zrýchlené uplatnenie 120 sľubných podnikateľských nápadov, ktoré môžu podporiť módny priemysel pri prechode na ekologické a udržateľné obchodné modely. Projekty na zvyšovanie udržateľnosti MSP v oblasti cestovného ruchu pomáhajú podnikom v tomto odvetví posilňovať ich kapacity a zručností na preskúmanie a uplatňovanie udržateľných riešení prostredníctvom cezhraničnej a medziodvetvovej spolupráce. V súčasnosti prebieha šesť projektov s 55 príjemcami v 21 krajinách. Na viaceré projekty a opatrenia mala vplyv kríza spôsobená pandémiou COVID-19, najmä na tie projekty, ktoré si vyžadovali cestovanie, a osobné podujatia alebo iné osobné kontakty. Medzi názorné príklady patrí Centrum EÚ v Číne, program Erasmus pre mladých podnikateľov a iniciatíva „Clusters Go International“. Koordinátori, ak to bolo primerané, získali predĺženie trvania projektov spolu s úpravami činností na zohľadnenie krízových podmienok. V súčasnosti usilovne pracujú na zabezpečení dosiahnutia cieľov. Napríklad, projekty v rámci iniciatívy „Clusters Go International“ pokračujú vo svojej strategickej medzinárodnej spolupráci, pričom pomáhajú európskym podnikom zapájať sa do medzinárodných hodnotových reťazcov. Na projekty programu Erasmus pre mladých podnikateľov, ktoré sa začali v rokoch 2019 a 2020 v rámci pracovného programu na rok 2019, mali vplyv problémy súvisiace s ochorením COVID-19, pričom počet výmen bol v roku 2020 nižší ako v roku 2019. Bolo možné to očakávať, keďže cestovanie a osobné kontakty sú základnou súčasťou tohto opatrenia. S cieľom zohľadniť krízovú situáciu sa zmluvy predĺžili a činnosti sa upravili. Projekty v súčasnosti dosahujú dobrý pokrok smerom k dosiahnutiu ich konečných cieľov. Došlo k optimalizácii prepojení s inými programami a fondmi EÚ. Napríklad, spolupráca s Európskym fondom pre strategické investície viedla k veľkému navýšeniu rozpočtu dostupného pre nástroj COSME LGF. Na pomoc MSP pri získavaní podpory z EŠIF na činnosti v oblasti obrany a činnosti týkajúce sa dvojakého použitia boli vypracované individualizované usmernenia a závery. Zároveň prebiehala spolupráca medzi programom COSME a širokým okruhom programov EÚ v záujme činností siete EEN. Podrobné monitorovanie prebiehajúcich opatrení programu COSME bude pokračovať, najmä v prípade opatrení, na ktoré mala závažnejší vplyv kríza spôsobená pandémiou COVID-19. Vďaka pravidelnému monitorovaniu tohto programu bolo možné odhaliť a riešiť ďalšie problémy. Z údajov zo súčasného monitorovania vyplýva, že zamestnanci GR GROW by mali venovať väčšiu pozornosť prerozdeľovaniu prostriedkov, ktoré sa nevyužili na centrálne riadené opatrenia . Prerozdeľovanie bude súčasťou nového usmernenia o monitorovaní, ktoré sa v súčasnosti pripravuje. Procesy monitorovania pre štúdiu o vývoji ukazovateľa európskych cien potravín upozornili na nedostatočné výsledky a cena, ktorú verejný obstarávateľ zaplatil za túto úlohu, sa znížila.